Diari Oficial de la Generalitat Valenciana


Sumari del DOGV 9045, del 22-03-2021 (2021/2840)

ORDRE 4/2021, de 16 de març, de 2021, de la Conselleria d'Innovació, Universitats, Ciència i Societat Digital, per la qual es modifica l'article 6 de l'Ordre 29/2010, de 20 d'abril, de la Conselleria d'Educació, per la qual es regulen a la Comunitat Valenciana la prova d'accés a estudis universitaris oficials de grau i els procediments d'admissió en les universitats públiques espanyoles.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2021/03/16/4/dof/vci/html**

### Dades del document

Número de DOGV
:   9045

Data del DOGV
:   22-03-2021

Secció del DOGV
:   I. DISPOSICIONS GENERALS

Número del document
:   2021/2840


Data del document
:   16-03-2021

Organisme emissor
:   Conselleria d'Innovació, Universitats, Ciència i Societat Digital

Tipus de document
:   Ordre

Correcció d'errades

Anàlisi jurídica

 Descriptors 

:   * Conselleria d'Innovació, Universitats, Ciència i Societat Digital
    * accés a l'educació
    * ensenyament secundari
    * universitat
    * examen
    * legislació
    * estudiant
    * centre d'ensenyament

ORDRE 4/2021, de 16 de març, de 2021, de la Conselleria d'Innovació, Universitats, Ciència i Societat Digital, per la qual es modifica l'article 6 de l'Ordre 29/2010, de 20 d'abril, de la Conselleria d'Educació, per la qual es regulen a la Comunitat Valenciana la prova d'accés a estudis universitaris oficials de grau i els procediments d'admissió en les universitats públiques espanyoles. [2021/2840]  
PREÀMBUL  
  
L'Ordre 29/2010, de 20 d'abril, de la Conselleria d'Educació, regula la prova d'accés a estudis universitaris per a l'alumnat que estiga en possessió del títol de Batxiller. En l'article 6 es regulen les condicions per les quals l'alumnat pot quedar exempt de la realització de la prova de Valencià. Aquest article 6 va ser modificat per l'Ordre 43/2012, de 5 de juliol, de la Conselleria d'Educació, Formació i Ocupació.  
  
L'aplicació del Programa d'educació plurilingüe i intercultural en les etapes educatives no universitàries, regulat per la Llei 4/2018, de 21 de febrer, de la Generalitat, per la qual es regula i es promou el plurilingüisme en el sistema educatiu valencià, estableix un nou marc normatiu per a l'aprenentatge de llengües. Així mateix, l'Ordre 20/2019, de 30 d'abril, de la Conselleria d'Educació, Investigació, Cultura i Esport, per la qual es regula l'organització de la resposta educativa per a la inclusió de l'alumnat en els centres docents sostinguts amb fons públics del sistema educatiu valencià, indica que a l'alumnat nouvingut se li ha de realitzar, si fa falta, una adaptació d'accés al currículum de conformitat amb els objectius que estableix la Llei 4/2018.  
  
Aquest nou marc normatiu no modifica la possibilitat de sol·licitar l'exempció en els ensenyaments no universitaris, regulada en l'article 24 de la Llei 4/1983, de 23 de novembre, del Consell, d'ús i ensenyament del valencià, però obliga a adequar-se a les especificacions sobre l'adquisició de la competència comunicativa i, com a conseqüència, a la regulació de l'exempció en la prova d'accés a les universitats.  
En la tramitació d'aquesta norma, s'han respectat els principis de bona regulació previstos en l'article 129 de la Llei 39/2015, d'1 d'octubre, del procediment administratiu comú de les administracions públiques: principis de necessitat, eficàcia, proporcionalitat, seguretat jurídica, transparència i eficiència.  
Respecte als principis de necessitat i eficàcia, la norma s'adequa a l'objectiu de regular l'estudi de les peticions d'adaptacions per als exàmens de les proves d'accés a la universitat, i no es troba inclosa en el pla normatiu de Generalitat perquè la seua necessitat ha sorgit una vegada estudiades les incidències presentades. Igualment, la norma s'ajusta al principi de proporcionalitat, ja que conté la regulació imprescindible per a atendre l'objectiu que es pretén aconseguir.  
  
També es compleix el principi de seguretat jurídica, ja que la norma s'ha elaborat en coherència amb la resta d'ordenament jurídic nacional i de la Unió Europea, amb la finalitat de mantindre un marc normatiu integrat i clar. Així mateix, durant la tramitació de la norma, ha quedat garantit el principi de transparència, atés que s'ha donat informació pública prèvia sense que s'haja presentat cap al·legació.  
  
Quant al principi d'eficiència, la regulació plantejada no implica càrregues administratives innecessàries o accessòries ni més consum dels recursos públics.  
Per això, conforme/oït el Consell Jurídic Consultiu de la Comunitat Valenciana, emesos tots els informes preceptius per a la tramitació del present projecte d'ordre i vista la proposta de la directora general d'Universitats de 10 de març de 2021, i de conformitat amb aquesta, en exercici de les atribucions conferides per l'article 49.1.3a de l'Estatut i l'article 28.e de la Llei 5/1983, de 30 de desembre, del Consell, ordene:  
  
Article únic. Modificació de l'article 6 de l'Ordre 29/2010, de 20 d'abril, de la Conselleria d'Educació  
Modificar l'article 6 de l'Ordre 29/2010, de 20 d'abril, de la Conselleria d'Educació, per la qual es regulen a la Comunitat Valenciana la prova d'accés a estudis universitaris oficials de grau i els procediments d'admissió en les universitats públiques espanyoles.  
  
  
DISPOSICIÓ ADDICIONAL  
  
Única. Limitació de despesa  
La implementació i el posterior desplegament d'aquesta ordre no podran tindre cap incidència en la dotació de tots i cadascun dels capítols de despesa assignats a aquesta conselleria, i en tot cas hauran de ser atesos amb els mitjans personals i materials de la conselleria competent per raó de la matèria.  
  
  
DISPOSICIÓ DEROGATÒRIA   
  
Única. Derogació de l'Ordre 43/2012  
Queda derogada l'Ordre 43/2012, de 5 de juliol, de la Conselleria d'Educació, Formació i Ocupació, per la qual es modifica l'article 6 de l'Ordre 29/2010, de 20 d'abril, de la Conselleria d'Educació, per la qual es regulen a la Comunitat Valenciana la prova d'accés a estudis universitaris oficials de grau i els procediments d'admissió en les universitats públiques espanyoles, així com totes les disposicions d'igual o inferior rang que s'oposen a aquesta.  
  
  
DISPOSICIÓ FINAL  
  
Única. Entrada en vigor  
Aquesta ordre entrarà en vigor a partir de la convocatòria ordinària de la prova d'accés a la universitat del curs 2020-2021.  
  
Alacant, 16 de març de 2021.-La consellera d'Innovació, Universitats, Ciència i Societat Digital: Carolina Pascual Villalobos.  
  
  
  
ANNEX ÚNIC  
  
Modificació de l'article 6 de l'Ordre 29/2010, de 20 d'abril, de la Conselleria d'Educació  
L'article 6 de l'Ordre 29/2010, de 20 d'abril, de la Conselleria d'Educació, per la qual es regulen a la Comunitat Valenciana la prova d'accés a estudis universitaris establida en els ensenyaments universitaris oficials de grau i els procediments d'admissió en les universitats públiques espanyoles, queda redactat en els termes següents:  
  
«Article 6: Exempció de l'exercici de Valencià  
1. Quedarà exempt de realitzar l'exercici de Valencià: Llengua i Literatura II de la prova d'accés a la universitat, si així ho manifesta, l'alumnat nouvingut que haja començat l'escolarització en un centre situat a la Comunitat Valenciana en 4t d'ESO, 1r o 2n de Batxillerat.  
  
L'alumnat nouvingut és aquell que no ha sigut mai escolaritzat en un centre situat a la Comunitat Valenciana.  
2. L'alumnat nouvingut indicat en l'apartat anterior que estiga escolaritzat més de tres cursos acadèmics a partir de 4t d'ESO en centres situats a la Comunitat Valenciana no estarà exempt de l'exercici de Valencià: Llengua i literatura II.  
3. De manera transitòria, l'alumnat dels centres situats en municipis inclosos en l'article 36 de la Llei 4/1983, d'ús i ensenyament del valencià, que haja obtingut una resolució per la qual s'atorga l'exempció de la matèria de Valencià, dictada per l'òrgan competent, quedarà exempt de realitzar l'exercici de Valencià: Llengua i Literatura II de la prova d'accés a la universitat, si així el manifesta, fins a la convocatòria de 2026 inclusivament.»


Còpia Permalink ELI